I aften eksploderer de danske elpriser

Den europæiske sommervarme kan nu mærkes direkte på de danske elregninger. Tirsdag aften stiger den rene elpris til et af årets højeste niveauer. I Jylland og på Fyn topper prisen på 4,8 kroner per kWh, mens sjællandske elkunder må betale op mod 4,7 kroner per kWh. Og det er vel at mærke før den fulde regning med moms, tariffer og afgifter lander hos forbrugeren.

For almindelige elkunder – og især elbilister – er budskabet ret enkelt: Det kan blive dyrt at lade på det forkerte tidspunkt.

Ifølge Norlys ligger de billigste timer i dag helt nede omkring 0,15 kroner per kWh for den rene elpris. Forskellen mellem at lade i de billige timer og i de dyreste aftentimer er derfor usædvanligt stor.

– Som elkunde betaler det sig at holde øje med elpriserne i dag – der er penge at spare, hvis man bare er en smule bevidst, siger Mads Brøgger, direktør i Norlys’ energiforretning.

Højeste juniniveau siden energikrisen

Juni plejer ellers at være en måned, hvor masser af sol kan være med til at holde elpriserne nede. Men i år har billedet været anderledes. I de dyreste aftentimer har den rene elpris i juni i gennemsnit ligget omkring 1,34 kroner per kWh i både Øst- og Vestdanmark. Det er markant højere end i de seneste år – og ifølge Norlys skal vi tilbage til energikrisen i 2022 for at finde et højere juniniveau.

Når moms, afgifter og nettariffer lægges oveni, har det derfor ikke været unormalt, at danske elkunder har betalt over to kroner per kWh.

Dyreste time i juni | DK1 | DK2
2026* | 20-21: 1,35 kr/kWh | 20-21: 1,35 kr/kWh
2025 | 19-20: 0,95 kr/kWh | 19-20: 0,98 kr/kWh
2024 | 19-20: 0,79 kr/kWh | 19-20: 0,80 kr/kWh
2023 | 19-20: 0,89 kr/kWh | 19-20: 0,85 kr/kWh
2022 | 19-20: 2,13 kr/kWh | 19-20: 2,09 kr/kWh

*Data for juni 2026 dækker perioden 1. juni t.o.m. 23. juni.

Varmen presser elnettet

Forklaringen er en uheldig blanding af flere ting på én gang. Konflikten omkring Hormuz-strædet har været med til at presse priserne på fossil energi op, og samtidig øger hedebølgen i Europa elforbruget.

Når millioner af europæere skruer op for aircondition i hjem, butikker og kontorer, stiger efterspørgslen på strøm. Det smitter også af på de danske priser.

For danske forbrugere er rådet derfor det samme som under energikrisen: Flyt elforbruget væk fra aftenen, hvis det er muligt. Sæt elbilen, opvaskemaskinen og vaskemaskinen til, når prisen er lavest – og undgå især de dyre timer omkring klokken 20-21.

I aften eksploderer de danske elpriser