Danskernes strømregning falder nu

Danskerne har fået en sjælden og meget håndgribelig forårsnyhed: Strømmen er blevet billigere. Efter en dyr start på året er elprisen faldet mærkbart i april, og det kan ses på regningen. Samtidig er netselskaberne skiftet til sommertariffer, og det presser prisen yderligere ned. Resultatet er enkelt: Det er blevet billigere at være elkunde lige nu.

I første halvdel af april er den rene elpris faldet med knap en sjettedel sammenlignet med marts. I Vestdanmark er prisen faldet fra 0,73 kr. pr. kWh til 0,63 kr. pr. kWh, mens den i Østdanmark er gået fra 0,72 kr. til 0,61 kr. pr. kWh.

Foråret kan mærkes i elpriserne

– Den helt store forklaring er, at vi for alvor er gået foråret i møde. Det betyder både, at produktionen af vedvarende energi stiger, og at vi samtidig skruer ned for forbruget. Det giver samlet set lavere priser. Dertil kommer, at elnetselskaberne nu er overgået til de billigere sommertariffer, hvilket også får en klar afsmitning på danskernes elregninger, forklarer Mads Brøgger, direktør i Norlys’ energiforretning.

Det er gode nyheder for alle med højt elforbrug i hverdagen. Især familier med elbil, tørretumbler, opvaskemaskine og andre strømkrævende vaner kan mærke forskellen.

Prisudvikling i 2026 | Januar | Februar | Marts | April*
DK1 (Vest) | 0,79 kr/kWh | 0,72 kr/kWh | 0,73 kr/kWh | 0,63 kr/kWh
DK2 (Øst) | 0,82 kr/kWh | 0,85 kr/kWh | 0,72 kr/kWh | 0,61 kr/kWh

(Kilde: Norlys)

Strømmen er ikke billig hele dagen

Det store prisfald betyder dog ikke, at strømmen er billig hele tiden. Tværtimod er der stadig voldsom forskel på de dyreste og billigste timer. I april har den rene elpris i de dyreste timer i gennemsnit ligget omkring 1 kr. pr. kWh. Midt på dagen har den derimod været helt nede omkring 0,26 kr. pr. kWh. Timingen er altså stadig er afgørende, hvis du vil spare mest muligt.

– Det giver rigtig god mening fortsat at holde et vågent øje med elpriserne – ikke mindst fordi de svinger en del i løbet af døgnet. I de dyreste timer i april har den rene elpris i gennemsnit ligget omkring 1 kr./kWh, mens den midt på dagen har været helt nede omkring 0,26 kr./kWh, siger Mads Brøgger.

Der er stadig en malurt i bægeret

Selvom april har budt på et pænt fald, ligger elprisen stadig lidt højere end på samme tid sidste år. I første halvdel af april 2025 lå elprisen på 0,52 kr. pr. kWh i Vestdanmark og 0,53 kr. pr. kWh i Østdanmark.

Noget af forklaringen kan findes i den internationale uro. Situationen i Mellemøsten og omkring Hormuz-strædet har været med til at løfte olie- og gaspriserne, og det kan stadig smitte af på strømprisen, når sol og vind ikke leverer nok.

Danskernes strømregning falder nu