Fra oktober skifter elprisen 96 gange i døgnet

Har du nogensinde timet vaskemaskinen til det billigste tidspunkt på døgnet? Så skal du måske til at sætte alarmen lidt oftere. For fra 1. oktober går Danmark – sammen med resten af det europæiske elmarked – fra timebaserede elpriser til kvarterspriser.

Det betyder, at strømmen potentielt kan få ny pris hvert 15. minut. I stedet for 24 elpriser i døgnet får vi nu 96.

Formålet med det nye system er at koble elprisen tættere sammen med virkeligheden. Når vinden tager til og vindmøllerne pumper mere strøm ud, skal det hurtigere kunne aflæses på elregningen. Det forklarer Martin Dam Wied, afdelingschef i brancheorganisationen Green Power Denmark, til Ritzau.

– Hvis du har en vindmølle, der gradvist stiger i produktion, fordi vinden tiltager, vil det afspejle sig i kvarterspriserne i form af trinvise ryk i stedet for en større stigning eller et større fald fra den ene time til den anden, siger han til nyhedstjenesten.

Det giver elmarkedet bedre mulighed for at spejle virkelighedens udsving i udbud og efterspørgsel – og det er især godt nyt for dem, der bruger meget strøm og kan flytte forbruget til de billigste kvarterer. Men for almindelige husstande er det næppe nogen gamechanger, vurderer Green Power Denmark.

– Der vil være noget at hente for de store elaftagere, for eksempel erhvervslivet, der har bedre mulighed for at flytte forbruget ned til et kvartersniveau. Men for den brede befolkning tror jeg ikke, det vil blive et stærkt efterspurgt produkt, siger Martin Dam Wied.

Hvis du i forvejen har en aftale med variabel elpris – som 69 procent af danskerne havde i 2023 – kan du i princippet få adgang til de nye priser. Men det kræver, at din elmåler kan håndtere kvartersdata. Og ikke alle målere er klar til opgaven.

Fra oktober skifter elprisen 96 gange i døgnet